Hallitusneuvotteluiden vetäjä Antti Rinne paljasti torstaiaamuna, että soten hallintomallista on nyt saatu sopu neuvottelijoiden kesken.

Näin Antti Rinne kertoi hallitusneuvotteluiden etenemisestä sekä suunnitellusta soten hallintomallista. Salla Hekkala

Hallitusneuvotteluiden vetäjä Antti Rinne (sd) astui väsyneenä median eteen torstaina heti kello 9 jälkeen. Hän kertoi, että oli ollut puhelimessa vielä kello yhdeltä yöllä.

Rinne paljasti muun muassa, että hallitusneuvotteluissa on nyt saatu alustava ratkaisu soten hallintomallista. Tulossa on 18 maakunniksi kutsuttua itsehallintoaluetta. Julkinen sektori on pääjärjestäjä ja palveluiden päätuottaja.

– Tämän vuoden loppuun mennessä selvitetään, voisivatko myös kaupungit ja kunnat toimia tuottajina, Rinne kertoi.

Pääkaupunkiseudun kohdalla selvitetään erillisratkaisua. Rinteen mukaan selvitys tehdään kuluvan vuoden loppuun mennessä.

Rinne kertoo, että erityisesti verotuksen ja monikanavarahoituksen osalta on tulossa parlamentaarinen valmistelu eli myös muut kuin tulevat hallituspuolueet pääsisivät siihen mukaan.

Hallitusneuvottelut jatkuivat torstaina kello 9.30 alkaen. Iltalehti seuraa neuvotteluiden käänteitä tiiviisti.

Keskustan kynnyskysymys läpi

Yksi keskustan kynnyskysymyksistä hallitukseen lähdölle on ollut se, että hallitus toteuttaisi 18 maakunnan mallin. Maakunnat vastaisivat sote-palveluiden järjestämisestä, mutta keskustan mukaan niillä tulisi olla myös muita tehtäviä.

Tämä on toteutumassa. RKP:n puheenjohtaja Anna-Maja Henriksson kertoi medialle torstaina Säätytalolla, että maakunnat saavat tehtäväkseen järjestää myös pelastustoimen ja ensihoidon.

Toimitusministeristön kuntaministeri ja sote-neuvotteluryhmän vetäjä Anu Vehviläinen (kesk) kertoo, että parlamentaarinen työryhmä arvioi 2020 vuoden loppuun mennessä, mitä muita tehtäviä voitaisiin lisäksi siirtää maakunnille. Vehviläisen mukaan hallitusneuvotteluissa olevien puolueiden yhteisenä tavoitteena on maakuntavero.

Henriksson vahvisti, että maakuntavaalit ovat tulossa, mutta niiden ajankohdasta ei ole vielä tietoa.

Edellisellä kaudella tyssäys

SDP on jo aiemmin ajanut 18 itsehallintoalueen sote-mallia eli oli jo ennakoitavissa, että hallitusneuvotteluissa olevat puolueet löytävät yhteisen sävelen sote-uudistuksessa. Viime kaudella sote- ja maakuntauudistuksista päättäminen kaatui muun muassa siihen, että kerralla yritettiin liian suurta pakettia. Lakipaketeista löytyi mittava määrä perustuslaillisia ongelmia, eikä niitä saatu korjattua riittävän ajoissa, jotta uudistuksista olisi ehditty päättää ennen kauden loppua.

Edellinen sote-malli oli keskustan ja kokoomuksen kompromissi eli keskusta olisi saanut 18 maakuntaa ja kokoomus valinnanvapausmallin. Valinnanvapausmallissa yksityiset toimijat olisivat tulleet palveluiden tuottajiksi julkisten ja kolmannen sektorin toimijoiden rinnalle. Rinteen johtamissa hallitusneuvotteluissa valinnanvapausmalli on hylätty, ja julkinen sektori on palveluiden päätuottaja.

Vero- ja talousasiat auki

Kaikkien neuvotteluryhmien oli määrä toimittaa mietintönsä yksityiskohtaisemmista tavoitteista, keinoista ja hintalapuista puolueiden puheenjohtajien käyttöön tiistai-iltaan mennessä. Vielä keskiviikkona ilmasto-, vero- ja talousasioita käsittelevissä työryhmissä oli työ kesken.

Ilmastotyöryhmässä on päästy yhteisymmärrykseen, Rinne kertoo. Vero- ja taloustyöryhmien työ on Rinteen mukaan auki niin kauan kuin hallitusneuvotteluissa on saatu kokonaiskäsitys taloudesta.

– Joudutaan varmaan käyttämään puheenjohtajien tukena talous- ja veroryhmää, että nähdään, että rahat riittävät siihen, mitä päätetään, Rinne sanoi.

Vielä keskiviikkona Rinne vakuutti, että verotusmalli ja talousraami ovat ”lähes selvillä”.

Isoja menolisäyksiä

Rinne on kertonut, ettei tuleva hallitus tee yhtään menoleikkauksia, vaan päinvastoin nyt on mahdollista tehdä merkittäviä pysyviä menolisäyksiä ja kertaluontoisia investointeja.

Puoluejohtajat ovat ilmeisesti päässeet alustavaan sopuun siitä, että uusiin pysyviin menoihin olisi tarkoitus käyttää hallituskaudella noin miljardi euroa. Tämä luo kuitenkin haastavan tilanteen, sillä julkisuudessa olleiden tietojen mukaan ehdotuksia ja lupauksia on tehty työryhmissä jopa kahdeksan miljardin euron edestä. Yksi tapa rahoittaa menolisäyksiä olisi valtion omaisuuden myynti.

Neuvottelukumppanit muista puolueista ovat viime päivinä kritisoineet Rinteen tapaa johtaa hallitusneuvotteluja ilman tarkempia talouden raameja. Neuvottelupöydissä on jouduttu pohtimaan hankkeita ilman tarkempaa tietoa siitä, kuinka paljon rahaa on käytettävissä.

Rinteen mukaan vielä ei ole ollut vaiheena tehdä karsintaa, vaan vasta nyt sitä aletaan tehdä. Vaikeimmat asiat päätetään hallitusneuvotteluissa mukana olevien puolueiden puheenjohtajien pöydässä.

Neuvottelut venyvät

Rinne myönsi keskiviikkona, että hänen asettamansa aikataulutavoite hallitusohjelman valmistumiselle pettää. Hallitusohjelman piti olla valmiina jo perjantaina, mutta Rinteen mukaan se venyy ensi viikolle.

Syyksi hän kertoi sen, että puheenjohtajien aikaa menee EU-vaalitentteihin ja niihin valmistautumiseen. Lisäksi aikaa menee viime hetken vaalikamppailuun, sillä Euroopan parlamentin vaalit käydään sunnuntaina.

Viiden hallitusneuvottelupuolueen puheenjohtajien keskinäiset neuvottelut jatkuvat torstaina. Hallitusneuvotteluissa ovat mukana SDP:n lisäksi keskusta, vihreät, vasemmistoliitto ja RKP.